钦定古今图书集成/明伦汇编/氏族典/第058卷 > 徐世隆
## 钦定古今图书集成/明伦汇编/氏族典/第058卷 > 徐世隆

按《元史徐世隆传》，“世隆字威卿，陈州西华人。弱冠登
金正大四年进士第，辟为县令。其父戒世隆曰：‘汝年
少，学未至，毋急仕进’。世隆遂辞官，益笃于学。岁壬辰，
父殁。癸巳，世隆奉母北渡河，严实招致东平幕府，俾
掌书记。宪宗即位，以为拘榷燕京路课税官，世隆固
辞。壬子，世祖召见，欲留之，世隆以母老辞。实子忠济”
以世隆为东平行台经历。中统元年，擢燕京等路宣
抚使，世隆以新民善俗为务。二年，移治顺天。三年，宣
抚司罢，世隆请增宫县大乐、文武二舞，以备大祀。制
可，除世隆太常卿以掌之，兼提举本路学校事。至元
元年，迁翰林侍讲学士，兼太常卿，俄兼户部侍郎。七
年，迁吏部尚书。九年，乞补外，为东昌路总管。至郡，专
务以德，吏不忍欺，民亦化服。十四年，起为山东提刑
按察使。十五年，移淮东。十七年，召为翰林学士，又召
为集贤学士，皆以疾辞。世隆量度宏博，慈祥乐易，喜
宾客，乐施与，尤精律令，善决疑狱。年八十卒。